'Ons sal plan tot in hoogste hof beveg' | News24
'Ons sal plan tot in hoogste hof beveg'
AGRISA sal die regering se drasties gewysigde grondplafonvoorstelle tot in die hoogste hof beveg as dit daarop neerkom.
Dié besluit is geneem, luidens die landbou-organisasie se maandelikse omsendbrief, in reaksie op Gugile Nkwinti, minister van Landelike Ontwikkeling en grondhervorming, se planne om die Grondplafonne op boere af te dwing.
Nkwinti het ná 'n vergadering met landbou-organisasies oor hul ontevredenheid met sy grondplafonplanne Vrydag in Pretoria, hulle tot vandeesweek kans gegee om hul griewe daaroor aan hom te rig.
Annelize Crosby, AgriSA se regsverteenwoordiger, sê AgriSA het 'n brief aan Nkwinti gestuur waarin die organisasie sy standpunt oor grondplafonne uiteensit.
Linda Page, Nkwinti se woordvoerder, het vroeër bevestig landbou-organisasies het nog tot môre om hul griewe in te dien.
Crosby het in die AgriSA-omsendbrief onder meer geskryf die organisasie is steeds oortuig dat grondplafonne nadelig vir die bedryf, voedselsekerheid en maatskaplike stabiliteit is.
"Ongeag die feit dat (Nkwinti) deur regs- en landbou-ekonomiese kundiges teen grondplafonne gewaarsku is, en ongeag internasionale ervaring wat dui op die groot nadelige impak daarvan, wil die minister voortgaan met wetgewing wat grondplafonne sal afdwing.
"AgriSA sal nié deel hiervan wees nie. As die minister voortgaan met die voorstelle, sal AgriSA al sy opsies oorweeg, insluitend om die wetgewing in 'n hof te beveg as dit daarop neerkom."
Louis Meintjes van TLU SA sê hulle sal nie deel wees van prosesse wat die ekonomie gaan vernietig nie.
"Ons voel dat die fokus te veel op transformasie is terwyl dit op landbou- en voedselsekerheid moet wees," voeg hy by.
- Llewellyn Price
Dít is van die bevindings van 'n persepsiestudie wat 'n onafhanklike navorsingsmaatskappy vroeër vir die landbou-organisasie AgriSA gedoen het en wat ses dae gelede op die jaarvergadering van die Oranjerivier-landbou-unie bespreek is.
Die studie is gedoen onder boere van wie 58% tussen 45 en 64 jaar oud is, sowel as onder verbruikers oor hul persepsie van die landbou.
Van die bevindings was:
94% van die boere is positief oor die landbou as 'n loopbaan;
88% voel dat boere se bydrae deur die publiek verstaan en waardeer word; en
78% meen hulle is aktief betrokke by gemeenskapsaktiwiteite in hul gebiede.
Meer as 60% van alle boere, ongeag hul jaarlikse omset, is pessimisties oor grondeienaarskap in Suid-Afrika.
Daarby meen 53% hulle gebruik nuwe tegnologie op hul plase.
Van die bevindings van die meningspeiling onder verbruikers was:
) die landbou dra betekenisvol tot die ekonomie by en boere is hardwerkend;
) Suid-Afrika het 'n sterk landbou-tradisie, die landbou is 'n belangrike bedryf en dit moet beter deur die regering ondersteun word;
) Boere word nie altyd gerespekteer nie; en
) Boere sien nie na die welstand van hul werkers om nie.
) Verbruikers erken ook die moeilike omstandighede waaronder geboer word in SA.
Sowat 75% van Suid-Afrika se boere meen die regering het 'n vyandige houding teenoor die landbou. 'n Verdere 64% voel ook dat die media meestal landbouers negatief uitbeeld